DECRETO 53/2010, do 25 de marzo, polo que se desafectan do dominio público uns inmobles situados no concello de Meaño (Pontevedra) procedentes da extinta cámara agraria local.
CONSELLERÍA DE FACENDA — III. OUTRAS DISPOSICIÓNS — 15/04/2010

A Comunidade Autónoma de Galicia é titular, en virtude do establecido na disposición adicional 7ª.1 da Lei 11/1995, do 28 de decembro (DOG nº 249, do 30 de decembro), en relación coa disposición adicional 2ª da Lei 23/1986, do 24 de decembro (BOE nº 312, do 30 de decembro), segundo a redacción dada no artigo 1 da Lei 23/1991, do 15 de outubro (BOE nº 249, do 17 de outubro) duns inmobles en Meaño (Pontevedra) de naturaleza demanial.
O artigo 10.1º da Lei 3/1985, do 12 de abril, do patrimonio da Comunidade Autónoma de Galicia, sinala que cando os bens e dereitos non fosen necesarios para o cumprimento dos fins determinantes da súa afectación, cesará a súa natureza demanial e adquirirán a condición de patrimoniais, sen prexuízo, se é o caso, do dereito de reversión nos termos da lexislación da expropiación forzosa respecto daqueles bens adquiridos por este título.
O punto segundo do antedito artigo establece que a desafectación dos bens de dominio público da Comunidade Autónoma de Galicia deberá facerse mediante acordo do Consello da Xunta de Galicia, logo de instrución do expediente pola Consellería de Facenda, por instancia da consellería interesada, e sempre que se acredite a desaparición das causas xustificativas da afectación.
A Consellería do Medio Rural manifestou a innecesariedade destes bens para o cumprimento dos fins determinantes da súa afectación.
Na súa virtude, por proposta da conselleira de Facenda, e logo da deliberación do Consello da Xunta de Galicia, na súa reunión do día vinte e cinco de marzo de dous mil dez,
DISPOÑO:
Artigo 1º
Desaféctanse do dominio público os bens descritos a continuación:
1. Parcela situada na rúa do Salnés, nº 3 no concello de Meaño (Pontevedra) cunha superficie aproximada de 130 m2, que segundo o Rexistro da Propiedade linda: norte, con Virgilio Serantes Torres; sur, Valentín Vieitez Torres; leste, estrada de Samieira a Castrelo; e oeste, Virgilio Serantes Torres.
Atópase inscrita no Rexistro da Propiedade de Cambados como predio nº 6.171, tomo 945, libro 74 e folio 55.
Referencia catastral: 8094606NG1989S0001SB.
2. Parcela situada na rúa Desiderio Dovalo, nº 1 no concello de Meaño (Pontevedra) cunha superficie aproximada de 3025 m2, sobre a que se levantou unha casa, composta de planta baixa dedicada a almacén e planta alta a oficinas e servizos. Ten unha entrada principal polo norte, por escaleiras exteriores.
Segundo o Rexistro da Propiedade linda: norte, con estrada de Meaño a Dena; sur, Pablo Dovalo López; leste, Campo da Feira, propiedade do concello de Meaño; e oeste, Blandina Múñiz.
Atópase inscrita no Rexistro da Propiedade de Cambados como predio nº 5.439, tomo 945, libro 74 e folio 55.
Referencia catastral: 8093907NG1989S0001TB.
Artigo 2º
Os inmobles anteriormente descritos adquiren natureza patrimonial.
Disposición derradeira
A Consellería de Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e cinco de marzo de dous mil dez.
Alberto Núñez Feijóo
Presidente
Marta Fernández Currás
Conselleira de Facenda